ኢህወዴግ፡ ተኻቲዑ ኮነ ተጨቓጪቑ ኣቦ መንበር መሪፁ። 'እቲ ዝተመርጸ ቀዳማይ ሚኒስትርና'ዩ ኣቦ መንበርና 'ዩ ኢሉ'። ህዝቢ ትግራይ'ውን ህወሓት'ውን ተቐቢሉ ኣብ ፓርላማ መሪፁዎ። ከም መራሒ ኣኽቢሩዎ። ኣብ ትግራይ'ውን መፂኡ ምስ ህዝቢ ተዛትዩ፡ ፅቡቕ ዘረባ ገይሩ። ዶክተር ኣብይ በታ ዝተዛረባ ልክዕ ከይዱ እንትዝኾን፡ ዝኾነ ፀገም ኣይምተፈጠረን። ስለዚ ሐዚ ህዝቢ ቅር ዝበሎ ዘሎ ሕቱኡ ይስማዕ ስለ ዘየሎ እዩ። ህዝቢ፡ "እንታይ ኢኻ ኮይንካ?" ተባሂሉ ክስማዕ ይደሊ'ዩ። ሕዚ ካብ ዝኾነ ይኹን እዋን ንላዕሊ ዓብይ ትዕግስቲን ጥበብን የድሊ። ናይቲ ለውጢ ጭርሖታት ፍቕሪን ሓድነት ነስፍን'ዮም ዝብሉ ነይሮም። ነዚ ዝተቐበለ ህዝብን ፓርትታትን ኣለዉ፤ ብህልኽ ወይ ብቂም በቀል ግን ኣይኸውንን'ዩ። ቂም በቀል ተሪፉ ዲሞክራሲ እንተሰፊኑን ሙሉእ ንሙሉእ እንተተግቢሩን እታ ዓዲ ኣይትብተንን። መራሒ ንዝበሎ ኩሉ ነገር ሆ ኢልካ እናጣቓዕኻ ምጭራሕ እንተኾይኑ እዚ ለውጢ ኣይኮነን። እዚ ናይ ለውጢ ሓይሊ ኣይኮነን። ነቲ ትኽክል፡ ትኽክል ኢሉ፤ ነቲ ጌጋ ዝመሰሎ ድማ፡ጌጋ ይኹን ኣይኹን፡ ተሰንዲሑ ከይተሸቑረረ ክነቅፍ ክዛረብ ኣለዎ። ኣብዚኣ ጉድለት አሎ ዝበለ፡ ናይ ለውጢ ሓይሊ ኣይኾንካንን፣ ኣይተደመርካን ዝበሃል እንተኾይኑ ኣይጽቡቕን። ህዝቢ ኣየጣቕዕን ኣይዋጥን ክብል መሰሉ እዩ። ክነቅፍ'ውን መሰሉ እዩ። ንሕና ቅድሚ ሐዚ ዝተጋገናዩ'ኮ 'ንሕና ንፈልጥ፡ ንሕና ዝበልናካ ስማዕ' ንብል ስለ ዝነበርና እዩ። እቶም መራኸብቲ ሓፋሽ 'ውን፡ ዝንቀፍ እናነቐፉ፡ ዝድገፍ እናደገፉ፡ እቲ ናይቲ ህዝቢ ትኽክለኛ ድምፂ እናቃልሑ፡ ኩሉ መማረፂ ሓሳባት እናተኣናገዱ፡ እዮም ክኸዱ ዝግባእ። ሐዚ ዝኒሀ ስግኣታት ክውገድ ዝኽእል፡ ዝኹሪ ህዝቢ ከይህሉ ብምግባር እዩ። ኩሉ ኣብታ ሓዲድ ባቡር ክሳፈር ምግባር እዩ ። ቅርታ እንተሃልዩዎ፡ ድማ ብሰላማዊ መገዲ ክተኣናገድ ምግባር እዩ። ለውጢ ማለት፡ ኩሉ ሓደ ዓይነት፡ ኣተሓሳስባ ከም ዝሕዝ ምግባር ኣይኮነን። ለውጢ ማለት ካብ ላዕሊ ንዝመጽአ ምቕባል ኣይኮነን፤ ናትካ ሓሳብ'ውን ክድመፅ ብምግባር ድምር ናይ ኩልኻ እዩ ክኸውን ዘለዎ። ካብዚ ብዝተረፈ ግን እቲ ህዝቢ ተደፊኡ ተደፊኡ ናብ ዘየድሊ መማረፂ፡ ክወስዱዎ የብሎምን። እዚ ህዝቢ ብዙሕ መስዋእቲ ከፊሉ እዩ፡ 'ይኣክል ግደፉና እንዶ ፡ ሎሚ ውን ተመሊስና ናብ ስግኣት?
